**SPOLOČNÝ ŠKOLSKÝ ÚRAD**

**KRÁSNO NAD KYSUCOU**

**Zriaďovateľom škôl a školských zariadení,**

**Riaditeľom škôl a školských zariadení**

**v pôsobnosti Spoločného školského úradu**

**Krásno nad Kysucou**

V Krásne nad Kysucou 13.3.2020

**VEC : METODICKÉ USMERNENIE SPOLOČNÉHO ŠKOLSKÉHO ÚRADU KRÁSNO NAD KYSUCOU K SITUÁCIÍ S KORONAVÍRUSOM COVID- 19.**

Metodické usmernenie Spoločného školského úradu  vychádza z usmernení Ministerstva školstva, vedy, výskumu a športu SR, vydanými v súvislosti so šírením koronavírusu a z oficiálneho stanoviskom MŠVVaŠ a OZ PŠaV vo vzťahu k prebiehajúcim opatreniam na zabránenie šírenia ochorenia COVID - 19 a dopadom týchto opatrení na zamestnancov.

Predmetné usmernenia i Stanovisko v plnom znení sú zverejnené na web. stánke MŠVVaŠ SR - [www.minedu.sk](http://www.minedu.sk/) .

V súvislosti so šírením respiračného ochorenia vyvolaného novým koronavírusom COVID -19 , **dňa 12.2.2020** **Ministerka školstva, vedy, výskumu a športu Slovenskej republiky podľa ustanovenia § 3 ods. 8 vyhlášky č. 231/2009 Z. z. Ministerstva školstva SR o podrobnostiach o organizácii školského roka na základných školách, na stredných školách, na základných umeleckých školách, na praktických školách, na odborných učilištiach a na jazykových školách v dôsledku ohrozenia života a zdravia detí, žiakov alebo zamestnancov škôl a školských zariadení na základe rozhodnutia hlavného hygienika a záverov Ústredného krízového štábu,**

**prerušuje vyučovanie na školách a školských zariadeniach v obdobíod 16. marca 2020 do 27. marca 2020 vrátane.**

**Riaditelia zabezpečia podľa podmienok a možností samoštúdium žiakov prostredníctvom elektronickej komunikácie s pedagogickými zamestnancami školy.**

**V nadväznosti na vývoj epidemiologickej situácie zostáva v platnosti zákaz organizovania športových podujatí, výletov, exkurzií, súťaží a predmetových olympiád realizovaných v sústave škôl a školských zariadení.**

V súvislosti s vyššie uvedeným prerušením vyučovania ministerkou školstva a dopadom tohto opatrenia na zamestnancov odporúčame riaditeľom škôl a školských zariadení postupovať podľa **Stanoviska MŠVVaŠ SR** zverejneného na web. sídle MŠVVaŠ SR:  [www.minedu.sk](http://www.minedu.sk/),  v časti „Ministerstvo – Zamestnanci rezortu“ **stanovisko**  k pracovnoprávnej otázke -  **„nútenia“** pedagogických zamestnancov, odborných zamestnancov a nepedagogických zamestnancov škôl a školských zariadení čerpať dovolenku alebo náhradné voľno v čase karanténneho opatrenia.

**Stanovisko**

**Vyhláška Ministerstva školstva Slovenskej republiky č.231/2009 Z.Z. § 3 ods.8**

Z dôvodu, že počas obmedzenej činnosti školy a školského zariadenia na základe rozhodnutie riaditeľa školy alebo riaditeľa  školského zariadenia alebo ministra **nie je možné zamestnancom prideľovať prácu** podľa pracovnej zmluvy , pretože škola alebo školské zariadenie sú ,, zatvorené ,, , ide o ,,**inú** ,, **prekážku v práci na strane zamestnávateľa.** Podľa § 142 ods.3 Zákonníka práce ,,*Ak nemohol zamestnanec vykonávať prácu pre iné prekážky na strane zamestnávateľa ako sú uvedené v odsekoch 1 a 2, zamestnávateľ mu poskytne náhradu mzdy v sume jeho priemerného zárobku ,,- pre zamestnancov škôl a školských zariadení v sume funkčného platu..* Zamestnávateľ sa môže so zamestnancom dohodnúť aj na výkone práce doma , tzv.,, home office ,,.

**Zákonník práce** v týchto prípadoch **neumožňuje** , aby zamestnávateľ **dal** zamestnancom **pokyn** na čerpanie dovolenky, náhradného voľna, aby bezdôvodne absolvovali lekárske vyšetrenie , prípadne aby čerpali ošetrovné s cieľom úspory mzdových nákladov. Súvisí to so skutočnosťou, že pri čerpaní dovolenky, ako aj pri čerpaní náhradného voľna za prácu nadčas sa zamestnávateľ musí so zamestnancom **dohodnúť !**

JUDr. Žaneta Surmajová,PhD.- generálna riaditeľka sekcie legislatívno- právnej MŠVVaŠ SR

Mgr. Mgr. Mária Puchalová- poverená generálna riaditeľka osobného úradu MŠVVaŠ SR

**Práca na doma – „home office“:**

**Učitelia ZŠ**: Riaditelia zabezpečia podľa podmienok a možností samoštúdium žiakov prostredníctvom elektronickej komunikácie s pedagogickými zamestnancami školy.

**Učiteľky MŠ a vychovávateľky ŠKD**: Učiteľky MŠ a p.vychovávateľky taktiež môžu mať prácu súvisiacu s výchovno-vzdelávacou činnosťou na doma. Podľa pokynov riaditeľky ZŠ a riaditeľky MŠ môžu mať zadané témy na samoštúdium a výstupy z odbornej literatúry budú po skončení prerušenia vyučovania prezentovať v rámci priebežného/aktualizačného vzdelávania na zasadnutí ped.rady, metodických združení Taktiež si môžu vo väčšej miere pripravovať pracovné listy či iné pracovné materiály  súvisiace s výchovno-vzdelávacou činnosťou  - realizácia národných programov napr. z oblasti rozvíjania finančnej, čitateľskej gramotnosti, environmentálnej výchovy, nakoľko po skončení prerušenia vyučovania bude potrebné zintenzívniť výchovno-vzdelávaciu činnosť, aby sme dobehli zameškané.

**Nepedagogickí zamestnanci:**

Ekonómky a personalistky: môžu vykonávať svoju prácu i keď s čiastočným obmedzením aj v domácom prostredí

Upratovačky, školníci a kuchárky: odporúčame z hľadiska deklarovaných preventívnych opatrení na ochranu zdravia pred šírením nákazy, aby prvý týždeň zostali doma s plným funkčným platom v súlade s § 142 ods. 3 zákonníka práce, lebo sa jedná o prerušenie prevádzky škôl a školských zariadení  **na základe rozhodnutia ministra na nevyhnutný čas**podľa § 3 ods. 8 vyhlášky Ministerstva školstva Slovenskej republiky č. 231/2009 Z. z. Na základe rozhodnutia MŠVVaŠ SR sú školy a školské zariadenie „zatvorené“, ide o **„inú“ prekážku v práci na strane zamestnávateľa**. Podľa § 142 ods. 3 Zákonníka práce *„Ak nemohol zamestnanec vykonávať prácu pre iné prekážky na strane zamestnávateľa, ako sú uvedené v odsekoch 1 a 2, zamestnávateľ mu poskytne náhradu mzdy v sume jeho priemerného zárobku - v školstve je to funkčný plat.“*.

Pokiaľ sa situácia neskomplikuje, navrhujeme, aby upratovačky a kuchárky nastúpili do zamestnania v druhom týždni prerušenia prevádzky škôl a školských zariadení. Zamestnávateľ by im mal zabezpečiť ochranné pracovné prostriedky a účinné čistiace a dezinfekčné prostriedky, aby mohli priestory škôl a školských zariadení dôkladne vyčistiť. Pre ostatných nepedagogických a pedagogických. pracovníkov bude pracovné zaradenie aktualizované do 20.3.2020 podľa aktuálnej situácie.

**Upozorňujeme riaditeľov škôl a školských zariadení, aby denne sledovali usmernenia na web.stránke MŠVVaŠ SR a web. stránke zriaďovateľa.**

S pozdravom

**Ing. Jozef Grapa**

**primátor mesta**

Spracovala : Mgr. Danka Murčová- odborný zamestnanec Spoločného školského úradu

Mgr. Anna Jarabicová- odborný zamestnanec Spoločného školského úradu